laion/Wikipedia-Exotic huggingface dataset:
גאורגי סטראנסקי

גאורגי איוואנוב סטראנסקי (בבולגרית: Георги Иванов Странски;‏ 13 באוגוסט 1847, קאלופר(אנ'), האימפריה העות'מאנית – 17 בינואר 1904, סופיה, נסיכות בולגריה) היה רופא, מהפכן, דיפלומט ופוליטיקאי בולגרי, אשר בשלהי המאה ה-19 כיהן כשר החוץ ושר הפנים של נסיכות בולגריה. גאורגי סטראנסקי נולד בעיירה קאלופר הסמוכה לקרלובו. ב-1864 עבר לבוקרשט, וב-1874 הוסמך כדוקטור לרפואה באוניברסיטת בוקרשט. לאחר סיום לימודיו הועסק כרופא בבוזאו ובבוקרשט. הוא התיידד עם המהפכן הבולגרי חריסטו בוטב והפך לפעיל למען שחרור בולגריה מהעות'מאנים. במהלך המלחמה העות'מאנית-רוסית (1877–1878) שירת כרופא צבאי בצבא ממלכת רומניה. לאחר המלחמה שירת כרופא מחוזי בפלבן ובהמשך כיהן כחבר האספה הלאומית הבולגרית הראשונה. לאחר מלחמת בולגריה–סרביה (1885) נשלח כנציג הדיפלומטי הבולגרי לממלכת סרביה. בין 1887–1894 כיהן כשר הפנים של נסיכות בולגריה בממשלתו של קונסטנטין סטואילוב, ובין 1887–1890 כיהן כשר החוץ של נסיכות בולגריה בממשלתו של סטפן סטאמבולוב. סטראנסקי כיהן כחבר האספה הלאומית עד 1893. בהמשך, חסר סטראנסקי לעסוק ברפואה. בין 1897–1899 ניהל בית חולים בסופיה, ובין 1899–1900 היה רופא מחוזי ברוסה. בין השנים 1900–1904 כיהן כמנהל משרד מבקר הכספים של הנסיכות. גאורגי סטראנסקי החל לעולמו ב-1904. בית החולים האוניברסיטאי בפלבן (אנ') נושא את שמו. מדיה וקבצים בנושא גאורגי סטראנסקי בוויקישיתוף שרי החוץ של בולגריה, באתר משרד החוץ של בולגריה (בבולגרית). גאורגי סטראנסקי - ביוגרפיה, באתר ru.wikisource.org (ברוסית).
תומאס הית'

תומאס ליטל הית' (באנגלית: Thomas Little Heath;‏ 5 באוקטובר 1861 – 16 במרץ 1940) היה מתמטיקאי, מתרגם והיסטוריון של המתמטיקה היוונית העתיקה. הוא תרגם את עבודותיהם של אוקלידס, אפולוניוס וארכימדס לאנגלית. תרגומו של 13 ספרי יסודות מוכר ופופולרי בקרב ההיסטוריונים של המתמטיקה היוונית. הית' נולד בכפר בלינקולנשייר, אנגליה לאביו החקלאי סמואל הית'. למד בטריניטי קולג', קיימברידג'. נפטר באשטיד, סארי, אנגליה. הוא נישא למוזיקאית אדה מארי תומאס ב-1914 והיו להם ילד, ג'פרי תומאס הית', וילדה, ורוניקה מארי הית'. לבנו ג'פרי היו 6 ילדים. הית' היה ידוע בעבודתו על המתמטיקה היוונית, וכתב עליה מספר ספרים. דיופנס מאלכסנדריה: מחקר בהיסטוריה של האלגברה היוונית, הוצאת אוניברסיטת קיממברידג', 1885 13 ספרי האלמנטים של אוקלידס, הוצאת אוניברסיטת קמבריג, 1908 היסטוריה של המתמטיקה היוונית, בשני חלקים, אוקספורד: הוצאת קלרנדון, 1921 מדיה וקבצים בנושא תומאס הית' בוויקישיתוף תומאס הית', באתר MacTutor (באנגלית) כתבי תומאס הית' בפרויקט גוטנברג (באנגלית) ערך זה הוא קצרמר בנושא אישים. אתם מוזמנים לתרום לוויקיפדיה ולהרחיב אותו.
בית הקשתות

בריכת הקשתות בפארק אילון קנדה היא בריכה שאוגרת בתוכה מים מבאר סמוכה המחוברת על ידי אמת מים עתיקה. האתר שוכן בקרבת היישוב מבוא חורון (אפשר להגיע ברכב דרך כביש כורכר שיוצא מהכביש למבוא חורון המכונה "דרך בורמה הירדנית"). בחורף ולאחר הגשמים עומק הבריכה מגיע ל־1.7 מטר. פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. במקום קיימות שתי בריכות, האחת רדודה ושוכנת מחוץ למבנה, והשנייה עמוקה ומקורה בארבע קשתות ביזנטיות, בריכה זו מתמלאת מאמת המים הסמוכה לה. בשנת תשע"ד בעקבות פגעי מזג האוויר נפלו כמה אבנים מהקשתות, עקב הפגיעה במבנה ההיסטורי ומחשש לנפילת הקשתות בשנת תש"פ האתר שופץ על ידי קק"ל. מדיה וקבצים בנושא בית הקשתות בוויקישיתוף בית הקשתות ליד מבוא חורון, באתר "בא לי לטייל"
אוליבייה ורדון

אוליבייה ז'אק ורדון (בצרפתית: Olivier Jacques Verdon; נולד ב-5 באוקטובר 1995) הוא כדורגלן בניני המשחק בעמדת הבלם בלודוגורץ ראזגרד. ורדון התחיל את הקריירה שלו במחלקת הנוער של אנגולם מהליגה החמישית בצרפת. בקיץ 2016 הצטרף לקבוצת המילואים של בורדו מהליגה הרביעית. ב-19 בנובמבר 2017 ערך את הופעת הבכורה שלו בקבוצה הבוגרת בתיקו 1-1 נגד אולימפיק מרסיי. בקיץ 2018 ורדון חתם בסושו מהליגה השנייה. ב-26 באפריל 2019 הבקיע את שער הבכורה שלו בליגות המקצועיות בניצחון 0–2 נגד גזלק אז'אקסיו. בקיץ 2019 עזב את צרפת וחתם בדפורטיבו אלאבס מליגת העל הספרדית וכעבור כחודשיים הושאל לאויפן מליגת העל הבלגית במדיה שיחק עונה אחת. ב-4 בספטמבר 2020 הושאל ללודוגורץ ראזגרד מליגת העל הבולגרית. ב-1 באוקטובר ערך את הופעת הבכורה שלו בזירה האירופית בניצחון 0–2 נגד דינמו ברסט במסגרת פלייאוף מוקדמות הליגה האירופית. ב-13 בדצמבר 2021 הבקיע את שער הבכורה שלו במועדון בהפסד 3–5 לפירין בלגואבגרד. בשנת 2017 ורדון הודיע כי בכוונתו לייצג את בנין, בזכות העובדה כי אמו ילידת המדינה. ב-24 במרץ 2017 ערך את הופעת הבכורה שלו בנבחרת בנין בהפסד 0–1 למאוריטניה. לודוגורץ ראזגרד ליגת העל הבולגרית: 2020/2021, 2021/2022 הסופר קאפ הבולגרי: 2021 מדיה וקבצים בנושא אוליבייה ורדון בוויקישיתוף אוליבייה ורדון, באתר Transfermarkt אוליבייה ורדון, באתר Soccerway אוליבייה ורדון, באתר BDFutbol אוליבייה ורדון, באתר National Football Teams אוליבייה ורדון, באתר FootballDatabase.eu
טורלבגה

טורלבגה (בספרדית: Torrelavega, בקנטברית: Torlavega) היא העיר השנייה בגודלה בקהילה האוטונומית קנטבריה בצפון ספרד. נכון לשנת 2021, בעיר מתגוררים 51,237 תושבים. היא מרוחקת כ־8 קילומטרים מחופי הים הקנטברי (מפרץ ביסקאיה) וכ־27 קילומטרים מבירת הקהילה האוטונומית, סנטנדר. היישוב נוסד בסוף המאה ה-13 על ידי גרסי לאסו דה לה וגה הראשון, שהיה אציל בכיר בממלכת קסטיליה, שעשה זאת בהוראתו של אלפונסו האחד עשר, מלך קסטיליה. המקום שימש כמרכז חקלאי חשוב עוד מימי היווסדו. מקור השם הוא קיצור של הביטוי "טורה דה לה וגה" (Torre de la Vega, מילולית: "המגדל של לה וגה") ומקורו במגדל או טירה שהקימה בעיירה לאונור לאסו דה לה וגה, נינתו של גרסי. בשנת 1895, לאור התפתחות התעשייה וגידול האוכלוסין, היישוב קיבל מעמד של עיר ממריה כריסטינה, אשר הייתה אשתו של מלך ספרד פרננדו השביעי. העיר שוכנת בעמק בסאיה (אנ'), למרגלות ההרים הקנטבריים. הנקודה הגבוהה בעיר מגיעה לגובה של 606 מטרים. בצפון־מערב העיר נפגשים שני נהרות: סאחה (אנ') ובסאיה (ספ'). העיר מרוחקת כ־8 קילומטרים מחופי הים הקנטברי (מפרץ ביסקאיה). היא שוכנת כ־27 קילומטרים מדרום־מערב לבירת קנטבריה, סנטנדר. בנוסף, אתר המורשת העולמית מערת אלטאמירה שוכן כ־10 קילומטרים מצפון־מערב לעיר. סנגל לוגה (אנ'), סנגל קובה הוואנה העתיקה (אנ'), הוואנה, קובה צרפת רושפור (אנ'), אקיטן החדשה, צרפת סהרה המערבית זוכ (אנ'), סהרה המערבית סנטנדר מערת אלטאמירה מדיה וקבצים בנושא טורלבגה בוויקישיתוף אתר האינטרנט הרשמי של טורלבגה (בספרדית) טורלבגה, באתר אנציקלופדיה בריטניקה (באנגלית) Un hermanamiento lejano, El Diario Montañes, ‏2016-12-01 (ב־European Spanish), אחווה רחוקה – ערים תאומות של טורבלגה, באתר "אל דיאריו מונטנייס", אתר חדשות של קנטבריה ערך זה הוא קצרמר בנושא יישובים בספרד. אתם מוזמנים לתרום לוויקיפדיה ולהרחיב אותו.
שדראק אקולו

שדראק אקולו אבבה (בצרפתית: Chadrac Akolo Ababa; נולד ב־1 באפריל 1995) הוא כדורגלן המשחק בנבחרת הרפובליקה הדמוקרטית של קונגו ובקבוצת סנט גאלן. אקולו נולד ברפובליקה הדמוקרטית של קונגו ובגיל 14 היגר עם משפחתו לשווייץ והתחיל לשחק כדורגל בפ.צ. סיון המקומית. ב־15 במאי 2014 ערך את הופעת הבכורה שלו בקבוצה הבוגרת בהפסד 2-0 לסנט גאלן. בפברואר 2016 הושאל לנשאטל גזמאקס מליגת האתגר השווייצרית. ב־12 במרץ 2016 הבקיע את שער הבכורה שלו בקריירה בהפסד 3-1 לפ.צ. ויל. ב־27 באפריל הבקיע שלושער בניצחון 2-4 נגד לה מון. בסיום העונה חזר לסיון והבקיע 15 שערים. ב־10 ביולי 2017 חתם לארבע שנים בשטוטגרט מהבונדסליגה. ביולי 2019 הצטרף לאמיין מליגת העל הצרפתית. בפברואר 2021 הושאל לפאדרבורן 07 מהבונדסליגה השנייה. ב-3 ביולי 2022 אקולו חתם בסנט גאלן. ב־5 בספטמבר 2017 ערך את הופעת הבכורה שלו בנבחרת הרפובליקה הדמוקרטית של קונגו בתיקו 2-2 נגד תוניסיה. השתתף עם הנבחרת בגביע אפריקה לאומות 2019. ב־13 באוקטובר 2019 הבקיע את שער הבכורה שלו בנבחרת בהפסד 3-1 לחוף השנהב. מדיה וקבצים בנושא שדראק אקולו בוויקישיתוף שדראק אקולו, ברשת החברתית אינסטגרם שדראק אקולו, באתר Transfermarkt שדראק אקולו, באתר Fussballdaten.de (בגרמנית) שדראק אקולו, באתר Soccerway שדראק אקולו, באתר WorldFootball.net שדראק אקולו, באתר National Football Teams שדראק אקולו, באתר FootballDatabase.eu
עומר קולי

עומר קולי דניאל (באנגלית: Omar Colley Daniel; נולד ב-24 באוקטובר 1992) הוא כדורגלן גמביאני המשחק בעמדת הבלם בפאוק סלוניקי. קולי התחיל לשחק כדורגל בקבוצת הכדורגל וולידאן. בשנת 2010 הרשם את אנשי ספורינג קנזס סיטי מה-MLS, אך העסקה נפלה עקב פערים כספיים ולקראת עונת 2012 הצטרף לריאל דה בנג'ול. בינואר 2013 קולי חתם בקופס מליגת העל הפינית. ב-14 באפריל ערך את הופעת הבכורה שלו בקבוצה בתיקו 1-1 נגד מייפה. שבוע לאחר מכן, הבקיע את שער הבכורה שלו בקבוצה בהפסד 1–2 ליארו. באוגוסט 2014, קולי חתם על חוזה לשלוש שנים ביורגודן השוודית, שנכנס לתוקף החל מינואר 2015. ב-22 בפברואר ערך את הופעת הבכורה שלו בקבוצה במשחק הגביע נגד אנגלהולמס. ב-12 באוגוסט 2016 קולי טס לבלגיה לסכם את תנאיו בראסינג גנק המקומית, אך הדבר נעשה ללא ידיעת אנשי יורגודן שהגישו תביעה לפיפ"א נגד השחקן בטענה להפרת חוזה. למרות זאת יומיים לאחר מכן נסגרה עסקת מכירתו של השחקן תמורת כ-2 מיליון אירו, והפך לשחקן השלישי הכי יקר שנמכר מקבוצה שוודית. שבוע לאחר מכן, ערך את הופעת הבכורה שלו בקבוצה בניצחון 0–3 נגד לוקרן. ב-19 ביוני 2018 הצטרף לסמפדוריה מהסרייה א' במדיה שיחק 4 וחצי שנים. ב-9 בפברואר 2023 חתם בבשיקטש מליגת העל הטורקית. ב-31 באוגוסט 2024 חתם בפאוק סלוניקי מליגת העל היוונית. בצעירותו, שיחק בנבחרות הנוער של גמביה והשתתף עימן באליפויות אפריקה השונות. ב-15 בדצמבר 2012 ערך את הופעת הבכורה שלו בנבחרת גמביה בתיקו 1-1 נגד אנגולה. נכלל בסגל נבחרת גמביה לטורניר גביע אפריקה לאומות 2023. קולי הוא מוסלמי. בשנת 2018 השתתף בעומרה במכה עם חברו לקבוצה דאז מבוואנה סמאטה. ריאל דה בנג'ול ליגת העל הגמביאנית: 2012 מדיה וקבצים בנושא עומר קולי בוויקישיתוף עומר קולי, ברשת החברתית אינסטגרם עומר קולי, באתר Transfermarkt עומר קולי, באתר Soccerway עומר קולי, באתר WorldFootball.net עומר קולי, באתר National Football Teams עומר קולי, באתר FootballDatabase.eu CAF announces Final Squad List for TotalEnergies Africa Cup of Nations Cote d'Ivoire 2023 באתר הרשמי של קונפדרציית_הכדורגל_של_אפריקה, 6 בינואר 2024 (באנגלית)
חריסטו סטויאנוב

חריסטו טודורוב סטויאנוב (בבולגרית: Христо Тодоров Стоянов;‏ 1842, סופיה, האימפריה העות'מאנית – 1 ביולי 1895, סופיה, נסיכות בולגריה) היה מהפכן, משפטן ופוליטיקאי בולגרי, אשר בשלהי המאה ה-19 כיהן כשר החוץ והדתות ושר המשפטים של נסיכות בולגריה. חריסטו סטויאנוב נולד בסופיה. הוא סיים בית ספר תיכון באודסה. בין 1863–1864 הועסק כמורה בסופיה. ב-1868 סיים משפטים באוניברסיטת מוסקבה. בהמשך, סייע למאבקה לעצמאות הלכתית של הכנסייה האורתודוקסית הבולגרית. ב-1876 עבר סטויאנוב לסמרה והשתתף בארגון יחידות אופלצ'נצי לקראת מאבק בעות'מאנים לעצמאות בולגריה. לאחר המלחמה העות'מאנית-רוסית (1877–1878) מונה זמנית למושל הצבאי של סופיה. סטויאנוב השתלב במערכת הפוליטית של נסיכות בולגריה ונבחר לאספה הלאומית הבולגרית הראשונה. בשנים 1880, 1883 כיהן כשר המשפטים של הנסיכות וב-1886 כיהן לזמן קצר כשר החוץ והדתות של בולגריה. במקביל, בין השנים 1879–1880, 1887–1895 כיהן סטויאנוב כנשיא בית המשפט העליון לערעורים וכפרופסור בפקולטה למשפטים באוניברסיטת סופיה. חריסטו סטויאנטוב הלך לעולמו ב-1895. מדיה וקבצים בנושא חריסטו סטויאנוב בוויקישיתוף שרי החוץ של בולגריה, באתר משרד החוץ של בולגריה (בבולגרית). חריסטו סטויאנוב - תקציר ביוגרפי, באתר www.vks.bg (בבולגרית).
יהושע אברהם יהודה

הרב יהושע אברהם יהודה או יאושע אברהם יאודה (1765 - 2 בינואר 1849) היה רב, פוסק, פקיד הקהילה באזמיר ומחבר ספר עבודת משא. נולד באזמיר בשנת תקכ"ה (1765) לריינה ולרב חיים יהודה אליעזר, מחבר ספר שמחת יאודה, וראש ישיבה בעיר. בעודו כבן 14 התייתם רבי אברהם מאביו, ונאלץ לעסוק בפרנסת אחיותיו. פטירתו של אביו השאירה בו רושם כבד, הן מצד היותו מולידו והן מצד תורתו המועטה שזכה לקבל ממנו: יסורין עלי מאה קולפי, כי הן בעון אני נשארתי נפש נענה, בן ט"ו שנים בלי משען ומשענה כי לא זכיתי ללמוד לפני עטרת ראשי רבי אבא ז"ל כי אם ד' שנים, ויהיה מאז הוינא מצטער טובא לאין הונים, הייתי משולח ונעזה על מחלת לענותף דטרידנא טובא בצער המזונות, ואחיות מחזיקות פרנסה הבנות, ואהיה עליי למשא — עבודת משא, הקדמת המחבר למד עד גיל עשרים ושתיים אצל רבי רפאל אשכנזי, מחבר ספר מראה עיניים ורבה של אזמיר. רבי יהושע אברם מונה לפקיד העיר, מתוקף תפקידו היה ממונה על הכנסות הקהילה והוצאותיה, וכן לערוך טקסי שבועה על עריכת המס. עבודה זו הייתה עליו למשא, שכן דרשה ממנו רבות עד כי מרוב עבודה לא יכול היה כמעט ללמוד. במשך כארבעים שנה היה חולה, עד כי הוא מעיד על עצמו:”נהייתי ונחליתי כולהו מניינא, משקל כל גופאי אין בו כדי תפיסה...” כתב ספר חידושים על הרמב"ם וספר דרושים, אך כולם אבדו בשריפה באזמיר, מלבד ספרו בנושא המנהגים והמסים הבנוי על יסוד ספרו של רבי יוסף איסקאפה, אשר היה עמו בכפר אליו נדד. עלה לארץ ישראל והתיישב בירושלים. ישנה מחלוקת באשר לשנת פטירתו, אך הוא ככל הנראה נפטר בירושלים בח' בטבת ה'תר"ט (1849) משם התכתב עם רבני עירו. רבי חיים פאלאג'י בקהילת קודש אלגאיש ורבי יהושע אברהם קריספין הספידוהו באזמיר. הרב פאלאג'י כתב עליו: אדונינו אברהם בראש אבינו רועינו זצוק"ל כי ראוי לומר עליו בפה מלא נפלה עט"ר אוי נא לנו כי חטאנו דכולי עלמא ידעי גודל מעלתו אברהם איש החסד ומלבשתו ענוה ויראה ושלם בכל מדות שמנו חכמים ואין צורך להאריך בשבחיו כי לא ניחא ליה למר... — ארצות החיים, דרוש א' רבי חיים יאודה אברהם, מחבר ספר אחי וראש, שהיה רב ודיין בעיר ונפטר בי"ח בכסלו התר"ט (1848). רבי רפאל בנימין אברהם, שהיה מומחה לענייני טרפות. רבי ברוך אברהם, שנשא לאשה את בתו של רבי רפאל יום טוב אשכנזי וסייע לאביו בהדפסת ספרו. ספר עבודת משא (שאלוניקי 1846) - דינים, מיסים ומנהגים בעיר אזמיר. נבנה על בסיס חיבורו של רבי יוסף איסקאפה. נחמה גרינהויז, המיסוי בקהילה היהודית באיזמיר במאות השבע עשרה והשמונה עשרה : על פי ספר עבודת משא לר' יהושע אברהם יהודה, [תל אביב]: אוניברסיטת תל אביב - המכון לחקר התפוצות, תשנ"ז 1997. רבי יאושוע אברהם יהודה, ‏עבודת משא, שאלוניקי 1846, עמוד 7, באתר הספרייה הממלכתית של רוסיה רבי יהושע אברהם יהודה, עבודת משא, הוצאת המוסיאון למסים, ירושלים 1964, באתר היברובוקס במשפחות ספרדיות רבות וכן מעט מיחידי קהלות אשכנז, איטליה ופולניה אין להם שם משפחה קבוע כי אם הם נקראים "מאב לבן או "די פאדרי אה איז'ו" כלומר שכינוי הבן הוא השם הפרטי של האב וכן הלאה למשל: בנו הבכור של ר' חיים בן שבתי (המהרח"ש) נקרא שבתי חיים. עבודת משא, הקדמת המחבר אריה פרומקין, תולדות חכמי ירושלים, חלק ג', עמוד 201 (אות כב) רבי חיים פאלאג'י, ארצות החיים, דרוש א' להספד (בסוף הספר) אברהם במחזה,דרוש י' להספד פריימאן, מצבות רבני וחכמי אזמיר, עמוד 149
ניסיונות התנקשות בוולודימיר זלנסקי

ניסיונות התנקשות בוולודימיר זלנסקי הם על פי גורמים בממשל האוקראיני סידרה של ניסיונות של סוכנים רוסים להתנקש בנשיא אוקראינה וולודימיר זלנסקי. נטען שעל מנת לסיים במהירות את הפלישה הרוסית לאוקראינה רוסיה תכננה להחדיר סוכנים לקייב, בירת אוקראינה, ולחסל את הנהגת אוקראינה. היועץ הנשיאותי מיכאילו פודוליאק הצהיר כי "הכוונה המרכזית של רוסיה היא להסיר את ההנהגה הבכירה במדינה, ליצור פאניקה מרבית ולנסות להקים ממשלת בובות משלה". לטענת ממשלת אוקראינה, בתחילת פברואר 2022, נשיא רוסיה ולדימיר פוטין הורה למנהיג צ'צ'ניה רמזן קדירוב לחסל את מנהיגי אוקראינה. בתחילת מרץ טען המודיעין של אוקראינה שבסיוע סוכני FSB האוהדים את אוקראינה חיסל לוחמי קומנדו צ'צ'נים שנשלחו להתנקש בחייו של זלנסקי. יותר מ-400 שכירי חרב רוסים מקבוצת וגנר דווחו שהיו בקייב עד סוף פברואר 2022, עם פקודות להתנקש בחיי זלנסקי ולערער את יציבות הממשלה כדי שרוסיה תוכל להשתלט על אוקראינה בקלות. במהלך המלחמה היו דיווחים סותרים על מספר ניסיונות ההתנקשות שנעשו נגד זלנסקי. היועץ הנשיאותי פודוליאק התייחס לנושא כשדיבר עם כלי התקשורת האוקראיני "פרבדה", ואמר: "השותפים הזרים שלנו מדברים על שניים או שלושה ניסיונות. אני מאמין שהיו יותר מתריסר ניסיונות". בנוסף, בשבת, 26 בפברואר 2022, סוכל ניסיון התנקשות על ידי קבוצת שכירי חרב צ'צ'נים בפאתי קייב כאשר המתנקשים נהרגו בתחילת מרץ 2022, ראש המועצה לביטחון לאומי של אוקראינה, אולקסי דנילוב, אמר שזלנסקי שרד שלושה ניסיונות התנקשות בשבוע אחד. דנילוב זיכה את הסיוע של קציני מודיעין אנטי-מלחמתיים בשירות הביטחון הפדרלי של רוסיה (FSB) ששיתפו מידע עם הכוחות האוקראינים על התקיפות המתוכננות של שתי קבוצות מתנקשים מצ'צ'ניה. במהלך ראיון ל-CBS הודיע שר החוץ האמריקני, אנטוני בלינקן, כי ממשלת אוקראינה התכוננה לאפשרות שזלנסקי ימות בפלישה, אך לא חשף פרטים נוספים. Cheryl Teh, Volodymyr Zelenskyy has survived 'more than a dozen' assassination attempts by Russian agents, says presidential aide, ‏10/03/2022 (באנגלית) Jessie Yeung, Adam Renton, Sana Noor Haq, Adrienne Vogt, Melissa Macaya, Ed Upright, George Ramsay, Aditi Sangal and Meg Wagner,, March 25, 2022 Russia-Ukraine news, CNN, ‏26/03/2022 (באנגלית) Подоляк: єдина мета Росії – зайти до Києва та знищити керівництво України, ‏25/02/2022 (באוקראינית) Подоляк: Одна з цілей Росії – прибрати вище керівництво України, ‏24/02/2022 (באוקראינית) Ukrainian Armed Forces neutralise Kadyrov's fighters who planned to kill Zelenskyy, ‏01/03/2022 (באנגלית) Spies accused of betraying Putin’s Chechen units The Kremlin ordered 400 Russian mercenaries in Kyiv to hunt and kill Ukraine's president, report says, ‏28/02/2022 (באנגלית) Lee Brown, Zelensky has survived ‘more than a dozen’ assassination attempts, aide says, New York Post, ‏09/03/2022 (באנגלית) GERRARD KAONGA, Volodymyr Zelensky Survives Three Assassination Attempts in One Week, Newsweek, ‏03/04/2022 (באנגלית) If Zelensky is assassinated': US says Ukraine has alternative plans, Hindustan Times, ‏07/03/2022 (באנגלית)
המשחק (משחק מחשבתי)

המשחק הוא משחק מחשבתי שבו המטרה היא להימנע מלחשוב על המשחק עצמו. חשיבה על המשחק מהווה הפסד, שיש להכריז עליו בכל פעם שהוא מתרחש. אי אפשר לזכות ברוב הגרסאות של המשחק. בהתאם לווריאציה של המשחק, כל העולם, או כל מי שמודע למשחק, משחקים בו כל הזמן. אם הפסדת כל שנותר לעשות זה לגרום לאחרים להפסיד גם כן. עם הזמן פותחו טקטיקות יצירתיות כדי להפסיל כמויות גדולות של אנשים. באנגלית אומרים - 'i lost the game' או בקיצור - 'ILTG'. בעברית אומרים 'הפסדתי במשחק'. יש האומרים גם 'ש*ט נפסלתי', 'ש*ט נזכרתי' אינו תרגום מוצלח, מכיוון שאינו מבטא את הפסילה במשחק, עליה יש להכריז. המשחק תואר כמאתגר וכיף לשחק, וכחסר טעם, ילדותי ומכעיס. בחלק מהפורומים באינטרנט, כמו Something Awful ו-GameSpy, ובכמה בתי ספר, המשחק נאסר. מדיה וקבצים בנושא המשחק בוויקישיתוף Teens around the world are playing 'the game', CTVNews, ‏2008-01-17 (באנגלית) Nederland gaat nu ook verliezen - maandag 15 december 2008 - DePers.nl, web.archive.org, ‏2008-12-15 Metrowebukmetro, If you read this you've lost The Game, Metro, ‏2008-12-03 (באנגלית)
טארטרוקיון

טארטרוקיון (שם מדעי: Tartarocyon) הוא סוג נכחד של יונק מהמשפחה כלבי דוב, אשר התקיים בצרפת של תחילת המיוקן שלפני 12.8 עד 12 מיליון שנה מזמננו. סוג זה תואר ב-2022 בידי החוקרים: "Solé, Lesport, Heitz & Mennecart" ומשמעות שמו: "כלב הטרטארו" (Tartaro) - ענק אוכל אדם מהמיתולוגיה הבסקית, שהתקיים בחבל בארן. הסוג מכיל מין בודד - Tartarocyon cazanavei, הקרוי לכבוד בעלי שטח החפירה של המאובנים אלן קזנובה, אשר תרם רבות לחפירתה. ממצאי המאובנים של טורף זה התגלו בפירנאים האטלנטיים של דרום-מערב צרפת ואלה כללו רק שרידי לסת תחתונה גדולה, אשר מעידה שבעליה אולי שקל מעל 200 ק"ג והיה כנראה גדול טורפי אירופה של המיוקן. מבנה הלסת מעידה על שיני טורף וייתכן שהיה צד פרסתנים קדומים או אכל נבלות שמצא. במראהו דמה מעט לדוב בגודלו ואופן הליכתו אף שמבנה הלסתות דמה יותר לזה של כלב והיה בעל עוצמת נשיכה חזקה ביותר. מדיה וקבצים בנושא טארטרוקיון בוויקישיתוף טארטרוקיון, באתר GBIF (באנגלית) Solé, F.; Lesport, J.-F.; Heitz, A.; Mennecart, B. "A new gigantic carnivore (Carnivora, Amphicyonidae) from the late middle Miocene of France". PeerJ. doi:10.7717/peerj.13457.
עמליה פרנק

עמליה (ליכטנשטיין) פרנק (נולדה ב-8 בינואר 1941) היא לשעבר אתלטית ישראלית, אלופת ישראל (1959) בקפיצה לגובה ובקפיצה לרוחק. עמליה פרנק נולדה וגדלה בראשון לציון, בתם של אסתר וחיים ליכטנשטיין. אסתר (לונדון) היא בת המושבה נצר למייסדי ראשון לציון וחיים ליכטנשטיין הגיע לארץ ישראל כחלוץ מפולין. לעמליה אח אחד בשם מנחם. בילדותה התגוררה המשפחה בדירה ישנה בת שני חדרים בבניין בן שתי קומות בחצר קמפינסקי בראשון לציון. בגיל 7 עברה עם משפחתה לבית בראשון לציון, שבחצרו היה משק עזר. היא למדה בבית ספר העממי "חביב" והייתה חברה בתנועת "השומר הצעיר". בגיל 10 התאמנה בקבוצת הפועל ראשון לציון. לאחר גיוסה לצה"ל שימשה פרנק כמדריכת ספורט ונהגה לשחק כדורעף לצד הבנים. לאחר שרותה הצבאי היא למדה במכללה האקדמית בווינגייט. היא ייצגה את ישראל בתחרויות ביוון ובטורקיה. לצד השתתפות בתחרויות ספורט עסקה שנים רבות בחינוך גופני בבתי ספר יסודיים ובחטיבת הביניים. בנוסף עסקה גם בהדרכת אמנות. פרנק השתתפה לראשונה בתחרות בינלאומית במכביה הרביעית שנערכה בשנת 1953 בקפיצה לגובה. במכביה החמישית שנערכה בספטמבר 1957 היא זכתה במדליית ארד בריצת 80 מטר משוכות בתוצאה של 14.2 שניות, אחרי ג'ניפר פרייזר מהממלכה המאוחדת (13.3 שניות) ואילנה קרשיק מישראל (14.2 שניות). נוסף לכך, היא סיימה במקום רביעי בקפיצה לגובה בתוצאה של 1.53 מטר, תוצאה זהה למקום שלישי. באליפות אס"א שנערכה באצטדיון המכביה בתל אביב במאי 1959 זכתה בשתי מדליות זהב, בקפיצה לרוחק בשיא ישראלי חדש של 5.24 מטר, שיפור לשיא של אהובה קריביצקי (4.76 מטר) ובקפיצה לגובה בהשוואת השיא הישראלי של קריביצקי 1.55 מטר. באליפות ישראל שנערכה ביולי אותה שנה זכתה בשתי מדליות זהב בקפיצה לגובה בתוצאה של 1.50 מטר לפני עדינה קנצרשטיין מהפועל פתח תקווה (1.28 מטר) ובקפיצה לרוחק בתוצאה של 5.04 מטר לפני לאה לוי ממכבי תל אביב (5.04 מטר) ועופרה קופפר ממכבי רחובות (4.95 מטר). באוניברסיאדה הראשונה שנערכה בטורינו שבאיטליה בספטמבר אותה שנה סיימה במקום שישי בקפיצה לגובה בתוצאה של 1.45 מטר באליפות ישראל שנערכה בשנת 1960 זכתה במדליית ארד בקפיצה לגובה בתוצאה של 1.35 מטר, אחרי מיכל למדני מהפועל כפר חיים (1.40 מטר) ורינה גוטסמן ממכבי חיפה (1.40 מטר). באליפות ישראל שנערכה בתחילת יולי 1961 זכתה במדליית כסף בקפיצה לגובה בתוצאה של 1.50 מטר, אחרי מיכל למדני מהפועל חדרה (1.50 מטר). במכביה השישית שנערכה בשנת 1961 זכתה במדליית כסף בקפיצה לגובה בתוצאה של 1.40 מטר, אחרי מיכל למדני שקבעה שיא מכביה חדש של 1.53 מטר ולפני אנה מריה נורסה מאיטליה (1.40 מטר). נוסף לכך, השתתפה בריצת משוכות, קפיצה לרוחק ובריצת שליחות 4x100 מטר. נשואה לעמי פרנק אותו הכירה בשרותה הצבאי. לזוג שתי בנות, עירית ילידת 1964 ועפרית ילידת 1968, שישה נכדים ונכדה. קפיצה לגובה: 1.56 מטר מדיה וקבצים בנושא עמליה פרנק בוויקישיתוף אלבום משפחות ממוחשב. מרכז גנאלוגי ע"ש סר ארתור גילברט, ראשון לציון שמונה שיאים באתלטיקה-קלה הוצבו בתחרויות אליפות אס"א, דבר, 20 במאי 1959 שיא ישראלי, שלושה שיאי מכבי ושיא הפועל חדשים הושגו בתחרויות אליפות ישראל באתלטיקה קלה, הַבֹּקֶר, 12 ביולי 1959 (אנ') (באנגלית) גלעד ניצח את פנטליט ב-800; רייטר את קנה ב-100 באליפות האתלטיקה, למרחב, 2 ביולי 1961
חומצה תת-כלורית

חומצה תת-כלורית (Hypochlorous acid) היא חומצה חלשה שנוסחתה HOCl החומר נוצר בתגובת דיספרופורציונציה בין גז כלור למים . C l 2 ( g ) + H 2 O ( l ) ⇄ H O C l ( a q ) + H C l ( a q ) {\displaystyle Cl_{2(g)}+H_{2}O_{(l)}\rightleftarrows HOCl_{(aq)}+HCl_{(aq)}} בשל תגובת שיווי משקל זו לא ניתן לבודד את החומצה התת-כלורית מהתמיסה. החומצה נמצאת בתמיסה בשיווי משקל עם היון O C l − {\displaystyle OCl^{-}} H O C l + H 2 O ⇄ O C l − + H 3 O + {\displaystyle HOCl+H_{2}O\rightleftarrows OCl^{-}+H_{3}O^{+}} גם החומצה התת-כלורית וגם היון הם מחמצנים ומשמשים כחומרי חיטוי. החומצה נוצרת גם בתגובת שיווי משקל בין Cl2O למים 2 H O C l ⇆ C l 2 O + H 2 O K e q = 3.55 ∗ 10 − 3 {\displaystyle 2HOCl\leftrightarrows Cl_{2}O+H_{2}O\qquad K_{eq}=3.55*10^{-3}} HOCl הוא מחמצן חזק מכלור 2 H O C l ( a q ) + 2 H ( a q ) + + 2 e − ⟶ C l 2 ( g ) + 2 H 2 O ( l ) E ∘ = + 1.63 V {\displaystyle 2HOCl_{(aq)}+2H_{(aq)}^{+}+2e^{-}\longrightarrow Cl_{2(g)}+2H_{2}O_{(l)}\qquad E^{\circ }=+1.63V} בשל תכונות החיטוי של החומר משמשים מלחי החומצה התת-כלורית: נתרן תת-כלורי וסידן תת-כלורי כחומרי ניקוי וחיטוי. החומצה נוצרת בתאי דם לבנים כנגד גורמי מחלה. מדיה וקבצים בנושא חומצה תת-כלורית בוויקישיתוף